

**Sporočilo za medije**

**Jutri se z Dnevom Laščanov začenja uvertura v jubilejni, 60. festival Pivo in cvetje Laško 2025**

Laško bo od 11. do 13. julija prizorišče največjega festivalskega praznovanja doslej – ob 60. obletnici festivala Pivo in cvetje Laško in 200-letnici Pivovarne Laško. Dva dni vrhunske glasbe, tri dni dogajanj, ki bodo spoštovanje zgodovine in lokalne tradicije, štiri dni praznovanja za domačine in nepozabno festivalsko vzdušje za vse.

Ljubljana, Laško, 9. julij - Z jutrišnjim, tradicionalnim **Dnevom Laščanov, namenjenim vsakoletnemu druženju krajanov in občanov Laškega,** se pričenjajo slovesnosti **jubilejnega Festivala Pivo in cvetje Laško**, ki letos slavi **dve veliki obletnici** – 60 let festivala in 200 let pivovarske zgodovine v mestu ob Savinji.

**Mlaj po starih običajih, jubilejno pivo Laščan**

Od petka do nedelje bo festivalsko dogajanje v mestu po tradiciji živahno zaradi kulinarike, cvetličnih, zgodovinskih in rokodelskih razstav, uličnega vrveža, godbe na pihala, mažoret in povork. A letos bo doživetij še mnogo več. Organizatorji vabijo na prav posebno muzejsko razstavo o pivovarstvu, posebej opozarjajo tudi na razstavo cvetja, ki bosta obe mnogo bolj obširni. Zveza Možnar pripravlja posebno postavitev mlaja po starih običajih, poimenovali ga bodo Laško 200, v počastitev 200-letnice pivovarstva v Laškem. Dolgoletni partner festivala, glavni sponzor in letošnji jubilant Pivovarna Laško Union, pa vabi ljubitelje festivala na posebno – jubilejno pivo Laščan.

**Letos ponovno oder Občinsko dvorišče**

V dveh festivalskih glasbenih dnevih, v petek in soboto, bodo obiskovalci lahko uživali v **16 izbranih koncertih** na dveh mogočnih odrih Zlatorog in 200. Posebno glasbeno doživetje pa bo v petek ponovno pričaral oder **Etno**, ki z dvema dodatnima koncertoma Alpskega kvinteta z Otom Pestnerjem in Kvintetom Dori ponuja intimen ambient za ljubitelje narodno-zabavne glasbe in ob tem tudi doživetje lokalnega ustvarjalnega utripa.

**Čarobna sobota**

Sobotni vrhunec bo jubilejna izvedba izjemnega **ognjemeta** s sosednjega hriba Krištof nad Laškim, poimenovanega **Svetlobni šopek**. Ognjemet je bil že v preteklih festivalskih izvedbah magnet za obiskovalce in vedno eden od najbolj obiskanih vrhuncev dogajanja.

**Glasbeni odri prinašajo spektakel 16 koncertov za vse okuse:**

|  |  |
| --- | --- |
| **Petek, 11.7**., | **oder Zlatorog**: Maraaya, Magnifico, Jan Plestenjak, Šank Rock;  **oder 200:** Najlepše Slakove pesmi, Nuša Derenda, Dejan Dogaja Band, Luka Basi  **oder Etno:** Alpski kvintet in Oto Pestner |
| **Sobota, 12.7**., | **oder Zlatorog**: Flirrt, Vlado Kreslin in Mali bogovi, Big Foot Mama, Joker Out;  **oder 200:** Uroš in Tjaša, Miran Rudan inDesign, Severina, Fehtarji  **oder Etno:** Kvintet Dori |

Vstopnica za festival vključuje tudi brezplačno povratno vozovnico z vlakom Slovenskih železnic. Na svoji železniški postaji je potrebno le pokazati kupljeno vstopnico, na osnovi te pa obiskovalci festivala dobijo povratno vozovnico. V času časovnih cestnih zapor in prometne gneče je prihod z vlakom najbolj primerna oblika trajnostnega prevoza. Časovne cestne zapore bodo objavljene tudi na [www.pivoincvetje.si](http://www.pivoincvetje.si). Posebno doživetje festivala zagotavlja kamp v Jagočah, le dobrih 5 minut od mestnega vrveža.

|  |  |
| --- | --- |
| **Vrsta vstopnice** | **Na dan dogodka** |
| Dnevna | 13 € |
| Dvodnevna | 15 € |
| Kamp + dvodnevna vstopnica | 45 € |

Organizatorji z vsemi svojimi partnerji in sodelavci, kulturnimi in drugimi društvi, zvezo Možnar, posameznimi izvajalci, še posebej pa letošnji največji slavljenec Pivovarna Laško Union, prisrčno vabijo na letošnji festival in kličejo: »Ko Laško praznuje, praznuje cela Slovenija. Vabljeni, da skupaj praznujemo prijateljstvo, zgodovino, tradicijo, glasbo in odlično zlatorumeno pijačo«.

Za več informacij, spremljajte uradno spletno stran [**www.pivoincvetje.si**](http://www.pivoincvetje.si) in Facebook stran **Pivo in cvetje Laško**. Fotografije za objavo so tu: <https://www.pivo-cvetje.si/galerija/>

Dodatne informacije in gradiva**:** Darinka Pavlič Kamien, +386 41 769 360, pr@ovum.si

Novinarske akreditacije:

Za novinarske akreditacije so potrebne prijave prek e-naslova [pr@ovum.si](mailto:pr@ovum.si) (ime, priimek, medij, telefon/mobilnik ter navedba novinar/fotograf oz. snemalec). Novinarsko središče bo v hotelu Špica v Laškem, kjer boste vaše akreditacije tudi prevzeli in se dogovorili za morebitne intervjuje ali izjave. Vodja novinarskega središča bom tudi letos Darinka Pavlič Kamien.